Konkurstruede Aalborg DH mangler stadig ca. 1 million kroner, som skal findes inden to døgn - ellers er det slut.

Der har endnu ikke været held med at skrabe den sidste million ind til klubkassen i Aalborg DH. Hvis pengene ikke er fundet inden to døgn, så lukker klubben, da der ikke er penge til lønninger og regninger, som skal betales 1. april. - Det ser sort ud! Som situationen er lige nu, så går vi konkurs, siger Lars Steffensen, der er direktør i Aalborg DH. Lars Steffensen har igennem de sidste fire måneder bedt offentligheden om økonomisk hjælp, men uden held. Senest har spillere og personale i Aalborg DH sagt ja til at gå ned i løn, for at hjælpe klubben. De fleste har accepteret en lønnedgang på 50%, og ligeledes har flere kreditorer afstået klubbens gæld. Men det har ikke været nok. - Nu bliver vi simpelthen overhalet indenom af tide. Vi er i 27. time, og jeg har ikke nogen løsning på, hvordan vi finden den million kr. Jeg har ikke hemmeligt nummer, men det føles sådan, for der er ingen der ringer og hjælper, siger direktøren.